Drie in hof oor reuse-wapenvondsProkureurs Modesto Saladino en Larry Marks saam met Emma Shumler-Tishko en haar dogter Nelly buite die Johannesburgse landdroshof Foto: Daniel Born (TimesLive) Drie mense wat in hegtenis geneem is vir die besit van ongelisensieerde vuurwapens, ammunisie en springstof by ŉ huis in Norwoord, sal na verwagting Woensdag in die Johannesburgse landdroshof verskyn. Emma Shumler-Tishko (62), haar man Mark (59) en Endi Nkhoma (26) word aangekla van die besit van ongelisensieerde vuurwapens en ammunisie, dwelmhandeldryf, en die oortreding van die Wet op Plofstowwe. Emma, wat in ŉ rolstoel is, is vroeër op borgtog van R5 000 vrygelaat weens haar toestand. Mark en Nkhoma bly in aanhouding. Die egpaar, van Oekraïne, is op 22 Mei by hul huis in Norwood, noord van Johannesburg, in hegtenis geneem toe die polisie R1-, R4- en R5-gewere, AK-47’s en ongeveer 300 handwapens by die huis opgespoor het. Die polisie het ook beslag gelê op ontstekers, ŉ masjien wat ammunisie kan vervaardig, verpakte dagga en springstof wat gebruik word om kitsbanke mee op te blaas. Lees ook: Wapenvonds: Verdagte steeds soek Foto’s: Drie vas ná reuse-wapenvonds